Diari Oficial de la Generalitat Valenciana


Sumari del DOGV 3409, del 11-01-1999 (1999/36)

RESOLUCIÓ de 29 de desembre de 1998, del director general de l'Institut Valencià de Finances, per la qual s'estableixen els imports mínims de subscripció i altres característiques dels valors de deute públic de la Generalitat Valenciana a partir de l'1 de gener de 1999.
------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3409

Data del DOGV
:   11-01-1999

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1999/36


Data del document
:   29-12-1998

Organisme emissor
:   Institut Valencià de Finances

Tipus de document
:   Resolució

Descriptors 

:   * deute públic
    * hisenda regional

RESOLUCIÓ de 29 de desembre de 1998, del director general de l'Institut Valencià de Finances, per la qual s'estableixen els imports mínims de subscripció i altres característiques dels valors de deute públic de la Generalitat Valenciana a partir de l'1 de gener de 1999. [1999/M36]
  
La Resolució de 21 de desembre de 1998, del director general de l'Institut Valencià de Finances, procedeix a la redenominació dels valors de deute públic de la Generalitat Valenciana registrat en el mercat de deute públic en anotacions i en la Borsa de Valors de València.
  
Por Resolució de 25 de novembre de 1998, del director general de l'Institut Valencià de Finances, s'eliminen els valors nominals unitaris del deute de la Generalitat Valenciana anotat en la Central d'Anotacions i es converteixen les tinences individuals de deute de la Generalitat constituïdes per valors del mateix codi valor en tinences de saldos nominals.
  
El dia 1 de gener de 1999 s'inicia la tercera fase de la Unió Econòmica i Monetària. Des d'aquest moment, d'acord amb les conclusions del Consell Europeu en la reunió de Madrid, els estats membres participants hauran d'emetre en unitats euro el nou deute públic negociable.
  
En virtut d'això resulta, doncs, necessari establir determinades característiques de les emissions de deute públic de la Generalitat Valenciana a partir de l'1 de gener de 1999.
  
El Decret 94/1996, de 21 de maig, del Govern Valencià, pel qual es regula la gestió del deute públic, la gestió financera i la coordinació de l'endeutament de les entitats autònomes i empreses de la Generalitat Valenciana, estableix en l'article 4, apartats i) i j), que l'Institut Valencià de Finances podrà acordar canvis en les condicions del deute de la Generalitat Valenciana que obeïsquen exclusivament a la millor administració, sempre que no es perjudiquen els drets econòmics del tenidor, així com qualsevol altres necessàries per a una millor gestió del deute públic de la Generalitat Valenciana.
  
El Decret 83/1994, de 26 d'abril, del Govern Valencià, pel qual s'aprova el reglament de l'Institut Valencià de Finances, faculta en l'article 22, apartat o) el director general de l'Institut Valencià de Finances per a exercir totes les competències atribuïdes o delegades en l'Institut en matèria d'endeutament, entre altres.
  
Per tot això, resolc:
  
Primer
  
A partir de l'1 de gener de 1999 els pagarés, bons, obligacions i qualsevol valor negociable en un mercat secundari que emeta la Generalitat Valenciana, d'acord amb la legislació espanyola i que no es considere finançament exterior, es denominaran en euros.
  
Segon
  
El valor nominal unitari dels pagarés emesos per la Generalitat Valenciana serà de 1.000 euros.
  
L'import mínim de les peticions individuals en el mercat primari de pagarés de la Generalitat Valenciana, presentades a través de les subhastes, serà de 100.000 euros per a qualsevol dels terminis d'emissió.
  
Tercer
  
L'import mínim de les peticions individuals en el mercat primari de bons i obligacions de la Generalitat Valenciana, presentades a través de les subhastes, serà de 100.000 euros, i les peticions per imports superiors hauran de ser múltiples enters de l'import mínim esmentat.
  
Quart
  
L'import mínim de les subscripcions de pagarés, bons i obligacions de la Generalitat Valenciana en el mercat primari, que podrà formular qualsevol persona física o jurídica a través de la subscripció pública del deute subhastat, serà de 1.000 euros, i el límit màxim per subscriptor serà de 100.000 euros.
  
Cinqué
  
L'import màxim individual i per referència que els creadors de mercat podran sol·licitar a la Generalitat Valenciana per a donar liquiditat al mercat, serà d'1.000.000 d'euros.
  
Sisé
  
Les operacions de compravenda en el mercat secundari de bons i obligacions de la Generalitat Valenciana que es negocien en el mercat de deute públic en anotacions, s'efectuaran per imports nominals iguals o múltiples enters de 1.000 euros.
  
Disposició final
  
La present resolució entrarà en vigor el dia de la publicació en el Diari Oficial de la Generalitat Valenciana.